Cristian Danescu-Niculescu-Mizil, profesor asociat la Cornell University, va ține o prelegere online la UB
Joi, 26 noiembrie 2020, Cristian Danescu-Niculescu-Mizil, cadru didactic asociat la Departamentul de Științe ale Informației din cadrul Cornell University, va ține o prelegere online în cadrul programului de master Natural Language Processing / Procesarea Limbajului Natural (NLP), organizat în cadrul Facultății de Matematică și Informatică a Universității din București. Prelegerea cu titlul “Towards an artificial intuition: Conversational markers of (anti)social dynamics”, va avea loc începând cu ora 16:00 prin intermediul platformei Zoom..

Persoanele interesate să participe la conferință sunt rugate să se înscrie aici, iar mai multe informații despre prelegere și despre invitat sunt disponibile aici și aici. 
Cercetările conferențiarului vizează dezvoltarea metodelor computaționale prin intermediul cărora oamenii să poată comunica online mult mai eficient, având la dispoziție instrumente specializate. 

Cristian Danescu-Niculescu-Mizil a fost distins cu mai multe premii prestigioase datorită cercetărilor și rezultatelor remarcabile obținute, dintre care enumerăm: NSF CAREER Award, The WWW 2013 Best Paper Award, CSCW 2017 Best Paper Award, două distincții Google Faculty Research Awards. Performanțele sale au fost menționate de-a lungul timpului în cele mai populare publicații din SUA, precum The Wall Street Journal, NBC’s The Today Show, NPR și The New York Times.

